લગ્ન જલદી કરી નાખવાનું એક કારણ એની મમ્મીની માંદગી હતું. હવે વિજયા પણ ઘરમાં નહોતી, ને મમ્મીના જીવનનો પણ ભરોસો નહોતો. એટલે એમની હયાતીમાં ચાણક્ય પરણી જાય, એવી બધાંની ઈચ્છા હતી. વહુ ઘરમાં આવે તો સ્ત્રીની ખોટ પણ પૂરાય. ઘરમાં સુરંગીના રૂપમાં સ્ત્રી તો આવી, પણ ધરતીકંપ જેવી ! વધતી જતી માંદગીની પીડા અને સુરંગીએ સર્જેલા ક્લેષમય વાતાવરણનો માનસિક ત્રાસ સહન નહિ થવાથી ચાણક્યનાં મમ્મીએ ધાર્યા કરતાં વહેલી જ વિદાય લીધી. ને હવે એના પિતાશ્રી પણ અસ્વસ્થ રહેવા લાગ્યા હતા. એમની ‘નિવૃત્તિમાં શાંતિ’ની અપેક્ષાનું બાષ્પીભવન થઈ ગયું હતું. સુરંગીને તો ઘરમાં મોજમજા ને મનોરંજનનો માહોલ જોઈતો હતો. શાંતિ અને સાદાઈમાં એને ગૂંગળામણ થતી હતી, જે એના અજંપામાં કાયમ વ્યક્ત થતી રહેતી.